 Ìtàn Iyàwó Ti Ó Fi Ẹmi Òkùnkùn Pa Iyá-Ọkọ: Ẹni A Fẹ La Mọ, A Ò Mọ Ẹni Tó Fẹni : Ìtàn ti ó wọpọ ni, bi iyá-ọkọ ti burú lai ri ìtàn iyá-ọkọ ti ó dára sọ.  Eyi dákún àṣà burúkú ti ó gbòde láyé òde òni, nipa àwọn ọmọge ti ó ti tó wọ ilé-ọkọ tàbi obinrin àfẹsọnà ma a sọ pé àwọn ò fẹ ri iyá-ọkọ tàbi ki iyá-ọkọ ti kú ki àwọn tó délé.Ni ayé àtijọ, agbègbè kan na a ni ẹbi má ngbé  bàbá-àgbà, iyá-àgbà, bàbá, iyá, ẹgbọn, àbúrò, iyàwó àgbà, iyàwó kékeré, ìyàwó-ọmọ, àwọn ọmọ àti ọmọ-mọ.  Ṣùgbọn ni ayé òde òni, ọpọ kò fẹ ṣe iṣẹ àgbẹ mọ, ẹbi ti fúnká si ilú nlá àti òkè-òkun nitori iṣẹ ajé àti iṣẹ-ijọba.Ni ọpọ ọdún sẹhin, iyá kan wà ti a o pe orúkọ rẹ ni Tanimọla ninú ìtàn yi.  Ó bi ọmọ ọkùnrin meje lai bi obinrin. Kékeré ni àwọn ọmọ rẹ wà nigbati ọkọ rẹ kú.  Tanimọla fi ìṣẹ àti ìyà tọ àwọn ọmọ rẹ, gbogbo àwọn ọkùnrin na a si yàn wọn yanjú.  Nigbati wọn bẹrẹ si fẹ ìyàwó, inú rẹ dùn púpọ pé Ọlọrun ti bẹrẹ si dá obinrin ti ohun kò bi padà fún ohun.   Ó fẹràn àwọn ìyàwó ọmọ rẹ gidigidi ṣùgbọn ọpọ ọmọ rẹ  kó lọ si ilú miran pẹlú ìyàwó wọn nitori iṣẹ.  Àbi-gbẹhin rẹ nikan ni kò kúrò ni ilé nitori ohun ló bójú tó oko àti ilé ti bàbá wọn fi silẹ.  Nigbati ó fẹ ìyàwó wálé, inú iyá dùn pé ohun yio ri ẹni bá gbé.  Ìyàwó yi lẹwà, o si ni ọyàyà, eyi tún jẹ ki iyá-ọkọ rẹ fẹràn si gidigidi.Yorùbá ni Ẹni a fẹ la mọ, a ò mọ ẹni tó fẹni.  Tanimọla kò mọ pé àjẹ ni ìyàwó-ọmọ ti ohun fẹràn, ti wọn jọ ngbé yi.  Bi Tanimọla bá se oúnjẹ, ohun pẹlú ọmọ àti ìyàwó-ọmọ rẹ ni wọn jọ njẹ ẹ.  Bi ìyàwó bá se oúnjẹ, á bu ti iyá-ọkọ rẹ.  Kò si ìjá tàbi asọ laarin wọn ti ó lè jẹ ki iyá funra.Yorùbá gbà pé ohun burúkú ni ki enia jẹun lójú orun.  Ni ọjọ kan, iyá ké lati ojú orun ni bi agogo mẹrin ìdájí òwúrọ, pe ìyàwó-ọmọ ohun ti fún ohun ni oúnjẹ jẹ ni ojú orun.  Ìyàwó-ọmọ rẹ kò sẹ, bẹni kò sọ nkan kan.  Ọkọ rẹ kò gba iyá rẹ gbọ.  Lati igbà ti iyá ti ké pé ohun jẹ àsáró-iṣu ti ìyàwó-ọmọ ohun gbé fún òhun jẹ lójú orun ni inú rirun ti bẹrẹ fún iyá.  Inú rirun yi pọ tó bẹ gẹ ẹ ti wọn fi gbé Tanimọla kúrò ni ilé fún ìtọjú.  Wọn gbiyànjú titi, kò rọrùn, nitori eyi, Tanimọla ni ki wọn gbé ohun padà lọ si ilé ki ohun lọ kú.Ki Tanimọla tó kú, ó pe gbogbo ilé lati ge ẹgun fún ìyàwó-ọmọ rẹ pé Òhun jẹ ìyá lóri ọmọ, nigbati àsikò àti jẹun ọmọ tó, ìyàwó-ọmọ ṣe ikú pa ohun.  Nitori eyi, ìyàwó-ọmọ yi ko ni jèrè ọmọ rẹ, ẹlòmiràn ni yio wo ọmọ rẹ dàgbà. Ó ni à fi ti ó bá jẹ ẹṣẹ ni lati ni ifẹ ìyàwó-ọmọ.  Bi ó ti ge ẹgún tán ni o mi imi ikẹhin ti ó si kú.Yorùbá ni Ọlọrun àtijọ, ló npẹ dájọ, oṣù meje lẹhin ikú Tanimọla iyá-ọkọ, ìyàwó bẹrẹ si rù nitori kò lè jẹun, kò pẹ, ó bẹrẹ àisàn.  Ó ni ohun kò lè sùn bẹni ohun kò lè jẹun nitori iyá-ọkọ kò jẹ ki ohun gbádùn. Lóri àisàn ni ó ti bẹrẹ si jẹwọ pé tòótọ ni ohun gbé oúnjẹ ti ohun gbà ninú ẹgbẹ àjẹ fún iyá-ọkọ ohun.  Ó pariwo titi ó fi kú.Ìtàn yi fihàn pé ẹsan mbọ fún oniṣẹ ibi.  Ẹkọ ni fún àwon ọmọge òde òni pé, ki ṣe gbogbo iyá-ọkọ ló burú, bó pẹ bóyá, ẹsan mbọ fún ìyàwó ti ó ni ohun kò fẹ ri iya-oko, tàbi ki iyá-ọkọ kú ki ohun tó délé. 